CELEX: 32019D1005
Language: lv
Date: 2019-06-19 00:00:00
Title: Komisijas Īstenošanas lēmums (ES) 2019/1005 (2019. gada 19. jūnijs), ar ko nosaka, ka atvieglotā muitas nodokļa pagaidu atcelšana Nikaragvas izcelsmes banānu importam nav atbilstīga

20.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 163/101
               
            
         KOMISIJAS ĪSTENOŠANAS LĒMUMS (ES) 2019/1005
         (2019. gada 19. jūnijs),
         ar ko nosaka, ka atvieglotā muitas nodokļa pagaidu atcelšana Nikaragvas izcelsmes banānu importam nav atbilstīga
         EIROPAS KOMISIJA,
         ņemot vērā Līgumu par Eiropas Savienību un Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 15. janvāra Regulu (ES) Nr. 20/2013, ar ko īsteno divpusējo aizsargpasākumu klauzulu un stabilizācijas mehānismu banāniem Nolīgumā, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (1), un jo īpaši tās 15. panta 2. punktu,
         tā kā:
         
                     (1)
                  
                  
                     Stabilizācijas mehānisms banāniem tika ieviests ar Nolīgumu, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (2) (“nolīgums”), kas Centrālamerikas valstīm tiek provizoriski piemērots no 2013. gada un konkrēti Nikaragvai – no 2013. gada 1. augusta.
                  
               
                     (2)
                  
                  
                     Stabilizācijas mehānismā banāniem, ko īsteno ar Regulu (ES) Nr. 20/2013, ir noteikts, ka, līdzko kāda attiecīgā valsts sasniedz attiecībā uz svaigiem banāniem (Eiropas Savienības 2012. gada 1. janvāra Kombinētās nomenklatūras pozīcija 0803 90 10) noteikto importa apjoma robežlīmeni, Komisija pieņem īstenošanas aktu, lai uz laiku atceltu attiecīgās valsts izcelsmes svaigu banānu importam piemēroto atviegloto muitas nodokli vai noteiktu, ka šāda atcelšana nav atbilstīga.
                  
               
                     (3)
                  
                  
                     2019. gada 25. martā Nikaragvas izcelsmes svaigu banānu imports Savienībā pārsniedza Regulas (ES) Nr. 20/2013 pielikumā noteikto importa apjoma robežlīmeni – 14 500 tonnu.
                  
               
                     (4)
                  
                  
                     Saskaņā ar Regulas (ES) Nr. 20/2013 15. panta 3. punktu Komisija, lemjot par to, vai atvieglotais muitas nodoklis būtu jāatceļ, ņēma vērā attiecīgā importa ietekmi uz situāciju Savienības banānu tirgū. Komisija izvērtēja attiecīgā importa ietekmi uz cenu līmeni Savienībā, situāciju attiecībā uz importu no citiem avotiem un Savienības svaigu banānu tirgus vispārējo stabilitāti.
                  
               
                     (5)
                  
                  
                     Nikaragvas izcelsmes svaigu banānu imports 2019. gadam noteiktā importa apjoma robežlīmeņa pārsniegšanas brīdī veidoja 1,5 % no tāda svaigu banānu importa Savienībā kopējā apjoma, uz kuru attiecas banānu stabilizācijas mehānisms.
                  
               
                     (6)
                  
                  
                     Savukārt imports no lielām eksportētājām valstīm, ar kurām Savienība arī noslēgusi brīvās tirdzniecības nolīgumus, proti, Kolumbijas, Ekvadoras un Kostarikas, veidoja attiecīgi 14,4 %, 19,3 % un 16,9 % no tām noteiktajiem importa apjoma robežlīmeņiem. Stabilizācijas mehānisma ietvaros “neizlietotie” daudzumi (aptuveni 5 milj. t) ievērojami pārsniedz importa no Nikaragvas 2019. gada 25. martā sasniegto kopējo apjomu (15 600 t).
                  
               
                     (7)
                  
                  
                     Importa no Nikaragvas vidējā cena 2019. gada pirmajos divos mēnešos bija 572 EUR/t, t. i., par 16 % zemāka nekā citas izcelsmes svaigu banānu importa Savienībā vidējā cena, kas bija 648 EUR/t. 2018. gadā banānu importa no Nikaragvas vidējā cena bija par 26 % zemāka nekā citas izcelsmes svaigu banānu importa Savienībā vidējā cena.
                  
               
                     (8)
                  
                  
                     Tāpēc, lai gan jebkuras izcelsmes banānu vidējā vairumtirdzniecības cena 2019. gada janvārī un februārī bija par 8,3 % zemāka nekā attiecīgā cena 2018. gada janvārī un februārī, proti, 944 EUR/t 2019. gada janvārī un februārī salīdzinājumā ar 1 029 EUR/t 2018. gada janvārī un februārī, Savienībā saražoto banānu vidējā vairumtirdzniecības cena 2019. gada janvārī un februārī bija par 7,7 % augstāka nekā 2018. gada janvārī un februārī, proti, 1 086 EUR/t pirmajā minētajā laikposmā salīdzinājumā ar 1 008 EUR/t otrajā minētajā laikposmā.
                  
               
                     (9)
                  
                  
                     Tā kā Nikaragvas izcelsmes banānu imports ir neliels, tas neietekmēja Savienības banānu tirgus cenu. Tādējādi nekas neliecina par to, ka svaigu banānu imports no Nikaragvas, kas pārsniedz noteikto ikgadējo importa apjoma robežlīmeni, būtu destabilizējis Savienības tirgu vai būtiski ietekmējis ES ražotāju stāvokli.
                  
               
                     (10)
                  
                  
                     Turklāt nekas neliecina par Savienības tirgus stāvokļa nopietnu pasliktināšanos vai nopietnu ekonomiskā stāvokļa pasliktināšanos Savienības attālākajos reģionos 2019. gada martā.
                  
               
                     (11)
                  
                  
                     Tāpēc šobrīd nešķiet atbilstīgi atcelt atvieglotā muitas nodokļa piemērošanu Nikaragvas izcelsmes banānu importam.
                  
               
                     (12)
                  
                  
                     Tiek atgādināts, ka 2018. gadā importa no Nikaragvas apjoms noteikto ikgadējo importa apjoma robežlīmeni pārsniedza 10. aprīlī un ka līdz minētā gada beigām tas sasniedza 81 000 tonnu. Tomēr Komisija savā turpmākajā analīzē secināja, ka šis imports, kā arī imports no citām valstīm, kurām tiek piemērots stabilizācijas mehānisms, neradīja traucējumus Savienības tirgū.
                  
               
                     (13)
                  
                  
                     Ņemot vērā to, ka gada importa apjoma robežlīmenis tika pārsniegts jau martā, un neraugoties uz to, ka importa no Nikaragvas kopējais apjoms Savienības tirgū ir neliels, Komisija turpinās uzraudzību šajā sakarā, un vajadzības gadījumā tā var vēlāk pieņemt pasākumus,
                  
               
                     (14)
                  
                  
                     Saskaņā ar Regulas (ES) Nr. 20/2013 14. panta 4. punktu šim lēmumam būtu jāstājas spēkā steidzamības kārtā,
                  
               IR PIEŅĒMUSI ŠO LĒMUMU.
         
            1. pants
            Atvieglotā muitas nodokļa pagaidu atcelšana attiecībā uz tādu svaigu banānu importu, kuri klasificēti Eiropas Savienības kombinētās nomenklatūras pozīcijā 0803 90 10 un kuru izcelsme ir Nikaragvā, nav atbilstīga.
         
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2019. gada 19. jūnijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 17, 19.1.2013., 13. lpp.
         
         
            (2)  OV L 346, 15.12.2012., 3. lpp.